Návrh na začatie obstarávania stavby
„Výstavba Inštitútu nukleárnej a molekulárnej medicíny Košice“

Plánovaná investičná akcia „Výstavba Inštitútu nukleárnej a molekulárnej medicíny Košice“ bola zaradená do návrhu Rozvojového programu priorít verejných prác na roky 2006 až 2008.	
Vzhľadom na predpokladanú cenu predmetu obstarávania a v zmysle uznesenia vlády SR č. 963/2004, bodu C.16 a Prílohy č. 7 zo dňa 13. 10. 2004 k uvedenému uzneseniu, predkladá Ministerstvo zdravotníctva SR na rokovanie vlády SR materiál „Návrh na začatie obstarávania stavby Výstavba Inštitútu nukleárnej a molekulárnej medicíny Košice“ s predpokladanou obstarávacou cenou 602 814 tis. Sk s DPH, ktorá bola stanovená na základe vypracovaného stavebného zámeru.  
Inštitút nukleárnej a molekulárnej medicíny Košice (ďalej len INMM) bol zriadený Ministerstvom zdravotníctva SR  zriaďovacou  listinou číslo 08100 – 14/2004 - OPP zo dňa           26. 7. 2004 s  účinnosťou od 1. septembra 2004, ktorou bol zaradený do siete zdravotníckych zariadení ako vysoko špecializovaný odborný ústav. Predmetom činnosti INMM je vytváranie integrálnych služieb pre onkológiu, kardiológiu, pediatriu, endokrinológiu, neurológiu, traumatológiu a iné medicínske odbory a tiež liečba pomocou otvorených rádionuklidov, výroba ultrakrátko žijúcich pozitrónových indikátorov pre lokálnu potrebu a produkcia molekulárne diagnostických substancií.
Základným účelom zriadenia organizácie je vybudovanie materiálnej a odbornej bázy pre zabezpečenie rozvoja diagnostiky najmodernejšími metódami medicínskeho zobrazovania a laboratórnymi postupmi nukleárnej a molekulárnej medicíny, zabezpečenie vlastnej produkcie pozitrónových žiaričov výstavbou vlastného cyklotrónu a tiež liečba ochorení otvorenými žiaričmi.
Cieľom zriadenia INMM je zabezpečiť pre pacientov z východoslovenského regiónu diagnostiku  predovšetkým onkologických a kardiologických ochorení podstatným zvýšením dostupnosti vyšetrenia pacientov pozitrónovou emisnou tomografiou (PET) a metódami molekulárnej biológie. Bude sa podieľať aj na sledovaní účinku ionizujúceho žiarenia na ľudí najmä pri vnútornej kontaminácií  rádioaktívnymi látkami.
Navrhovaná verejná práca rieši vybudovanie samostatného objektu, ktorého architektonické a technické riešenie bude zohľadňovať špecifiká predmetu činnosti INMM. 

I.	Charakteristika súčasného stavu

Inštitút nukleárnej a molekulárnej medicíny poskytuje zdravotnú starostlivosť v nadstavbových lekárskych odboroch s interdisciplinárnym charakterom, používa otvorené rádioaktívne žiariče na preventívne, diagnostické,  prognostické a liečebné účely. Podieľa sa aj na sledovaní účinku ionizujúceho žiarenia na človeka najmä pri vnútornej kontaminácií  rádioaktívnymi látkami.
Otvorené rádioaktívne žiariče sa v INMM využívajú v diagnostike in vivo a in vitro a v liečbe celkovej a liečbe lokálnej. V súčasnosti sú ťažiskom odboru funkčné a zobrazovacie metódy. Ich nenahraditeľnosť inými metódami je vo funkčno-morfologickom charaktere zobrazovania vrátane tomografického. 
V oblasti rádioimunologických analýz budú vykonávané štandardné vyšetrenia pre lokálnu oblasť a vysoko špecializované analýzy, ktoré nie je hospodárne vykonávať pre komerčnú oblasť biochemických analyzátorov. 
V molekulárnej biologickej diagnostike sa budú vykonávať analýzy na základe technológií ready-to-use - uzavreté reagenčné systémy, testy pre otvorené systémy, vlastné in-house metodiky pomocou základnej PCR detekcie, diagnostika extrahumánneho genómu, onkologické a genetické aplikácie.
Na lôžkovom oddelení nukleárnej medicíny sa vykonáva liečba radioaktívnymi žiaričmi. Sú tam hospitalizovaní pacienti, ktorí potrebujú zložitejšie rádionuklidové vyšetrenia.
Cyklotrón   je zariadenie, ktoré slúži na výrobu pozitrónových žiaričov, nevyhnutných na prípravu rádiofarmák pre pacientov vyšetrovaných na PET/CT kamere. Vzhľadom na krátky polčas rozpadu týchto rádioizotopov a polohu Košíc vo vzťahu k existujúcim cyklotrónovým pracoviskám je vlastná výroba pozitrónových žiaričov prakticky nevyhnutná. Dnešné technológie na výrobu malých cyklotrónov, ktoré slúžia iba pre potreby vlastného pracoviska s PET/CT skenerom dosiahli takú úroveň, ktorá zabezpečuje vysoký stupeň ochrany a preto umiestnenie tohto zariadenia si nevyžaduje žiadne obmedzenia a môže byť súčasťou bežných budov, ktoré slúžia ako zdravotnícke zariadenia. V tejto súvislosti bol vydaný predbežný súhlas Regionálneho úradu verejného zdravotníctva pre umiestnenie cyklotrónu v lokalite plánovanej stavby. 
Pracoviská INMM Košice sa v súčasnosti nachádzajú na základe zmlúv o prenájme nebytových priestorov v dvoch rôznych objektoch, ktorých správu majetku vo vlastníctve Slovenskej republiky vykonáva Fakultná nemocnica L. Pasteura Košice a Východoslovenský onkologický ústav Košice. Nakoľko uvedené pracoviská vykonávajú svoju činnosť bez vzájomného funkčného prepojenia, nemôže INMM Košice fungovať ako jednotný organizačný a hospodársky celok.
Prenajaté priestory nie sú aj z ďalších dôvodov vhodné na zabezpečenie činnosti INMM Košice, ktorá je spojená s mimoriadne náročnými výkonmi. Sú tu zložité priestorové obmedzenia, nedostatočná ochrana pred radiačným žiarením, priestory nespĺňajú ani požiadavky na čistotu a kvalitu prostredia z hľadiska teplotných a vlhkostných parametrov.
Ďalším problémom ekonomického charakteru je komplikované určovanie výšky nákladov vynaložených za služby spojené s užívaním nebytových priestorov, neúmerne vysoké náklady  na udržiavanie veľkých spoločných priestorov, ako aj rýchly rast cien nájomného. Tieto skutočnosti výrazne zhoršujú výsledky hospodárenia INMM Košice. 
V nadväznosti na uvedené nemôže INMM Košice v súčasnosti vykonávať niekoľko mimoriadne dôležitých činností, vymedzených zriaďovacou listinou ako je liečba otvorenými žiaričmi, pozitrónová emisná tomografia, výroba pozitrónových indikátorov cyklotrónom, realizácia vysoko špecializovaných diagnostických laboratórnych metód molekulárnej medicíny.
	Dňa 19. 9. 2005 bola uzatvorená zmluva o prevode  správy nehnuteľného majetku štátu podľa zákona NR SR č. 278/1993/ Z. z. o správe majetku štátu medzi Fakultnou nemocnicou L. Pasteura Košice a INMM Košice, podľa ktorej prešli do správy INMM Košice pozemok parc. č. 1773/1 – ostatné plochy o výmere 1 635  m2 a pozemok parc. č. 1773/5 – ostatné plochy o výmere 1 431  m2, zapísané v katastri nehnuteľností Katastrálneho úradu v Košiciach, Správa katastra Košice na LV č. 8495, k. ú. Južné mesto.
Prevod uvedeného nehnuteľného majetku štátu do správy INMM Košice sa uskutočnil s cieľom vytvorenia vhodných podmienok pre vybudovanie samostatného objektu na voľnom pozemku v areáli Fakultnej nemocnice L. Pasteura Košice, ktorý bude v plnom rozsahu zohľadňovať špecifiká plánovanej činnosti zdravotníckej organizácie.

II.	Charakteristika územia

Územie pre plánovanú stavbu sa nachádza v severnej časti areálu Fakultnej nemocnice L. Pasteura Košice, v mestskej časti Košice Juh. Celý areál uvedenej nemocnice sa nachádza v pamiatkovo chránenom území mesta Košice. Urbanistický koncept danej lokality nemocničného areálu je už daný, preto ho bude novostavba INMM len koncepčne dopĺňať. 
Z východnej strany pozemok bezprostredne nadväzuje na  II. pavilón - kliniku úrazovej chirurgie Fakultnej nemocnice L. Pasteura Košice, z južnej strany na nemocničný park, zo západnej strany na III. pavilón - pracovisko magnetickej rezonancie Fakultnej nemocnice L. Pasteura Košice a zo severnej strany na objekt Východoslovenského onkologického ústavu Košice. V súčasnosti sa predmetný pozemok nevyužíva na žiadne aktivity spojené s prevádzkou Fakultnej nemocnice L. Pasteura Košice.
Pripravovaná stavba bude realizovaná nad existujúcim CO krytom a sčasti na voľnej ploche. Takéto umiestnenie navrhovanej budovy INMM Košice sa javí ako najvýhodnejšie, pretože je v blízkosti Východoslovenského onkologického ústavu,  v blízkosti CT pracoviska a pracoviska magnetickej rezonancie. 
K plánovanej budove INMM vedú  jestvujúce vnútroareálové komunikácie Fakultnej nemocnice L. Pasteura Košice, ktoré sú napojené na hlavný ťah miestnej komunikácie na Rastislavovej ulici. Na jestvujúce komunikácie budú napojené aj pripravované komunikácie pre INMM.
V kontakte s územím určeným na výstavbu INMM Košice nie je žiadne ochranné pásmo, ani chránená časť územia. Navrhovanou verejnou prácou nebudú dotknuté záujmy ochrany životného prostredia. V súvislosti s plánovanou výstavbou sa nevyžadujú žiadne demolačné práce. Stavba leží na pozemku, ktorý nie je potrebné vyňať z poľnohospodárskeho a lesného pôdneho fondu.
Výstavba INMM Košice je v súlade s rozvojom územného rozvoja Slovenskej republiky a tiež v súlade s koncepciou rozvoja zdravotníctva Slovenskej republiky.

III.	Charakteristika navrhovanej výstavby

Navrhovaný objekt INMM bude stáť na parcele, kde sa v súčasnosti nachádza CO kryt. Časť budovy bude postavená nad týmto CO krytom, ktorý je železobetónový monolitický. Všetky jeho vstupy ostanú nezmenené a budú zakomponované do návrhu budovy INMM. Nad CO krytom je tenisový kurt, ktorý sa zruší. Časť priestorov CO krytu bude k dispozícií  INMM a ostatná časť bude naďalej plniť funkciu  CO krytu. 
Parcela sa nachádza medzi II., III. a IV. pavilónom, čím sa uzavrie  vnútro okolo centrálneho parku. Výškovo bude objekt nadväzovať na jestvujúci pavilón. Architektonický výraz navrhovanej stavby bude korešpondovať s okolitými pavilónmi a  po dostavbe bude harmonicky zapadať do konceptu celého nemocničného areálu. Obmedzenie dotknutých existujúcich prevádzok bude počas výstavby INMM len dočasné, pokiaľ sa nezrealizujú prípojky inžinierskych sietí a nevybudujú sa nové trasy. 
Hlavný vstup do objektu INMM pre pacientov a zamestnancov je zabezpečený z voľného priestranstva a parkovacích plôch z juhovýchodnej časti areálu, pričom je napojený na hlavný ťah miestnej komunikácie na Rastislavovej ulici.
Rozsiahle zemné práce nie sú plánované, pretože stavba bude podpivničená len sčasti a časť stavby bude postavená nad CO krytom. Zemné práce budú súčasťou stavebných objektov prípojok vody, kanalizácie, prípojky VN, rozvodov NN, trafostanicu a verejné osvetlenie. Časť výkopu sa použije na spätný zásyp. Prebytočná zemina sa odvezie na skládku.

Priestorové a pracovné usporiadanie oddelení nukleárnej medicíny musí zodpovedať predpisom pre prácu s otvorenými žiaričmi, vrátane skladových priestorov pre pevný odpad a likvidačnú stanicu rádioaktívneho tekutého odpadu podľa vyhlášky Ministerstva zdravotníctva SR č. 12/2001 o požiadavkách na zabezpečenie radiačnej ochrany.

Opatrenia na ochranu osôb bude riešiť projekt radiačnej ochrany, ktorý musí vypracovať odborník v oblasti výpočtu tienenia pred ionizujúcim žiarením, podľa použitých izotopov, ich množstva a aktivity, počtu pacientov, prevádzaných vyšetrení, počtu personálu a ďalších parametrov. Podľa vykonaných výpočtov optimalizácie radiačnej ochrany sa musí zrealizovať ochrana stien, dverí, podlahy a stropu vyšetrovní diagnostickej časti, traktu pre prípravu a aplikáciu rádiofarmák a lôžkových izieb barytovou omietkou resp. oloveným plechom. Hrúbku určí projekt radiačnej ochrany. Chránené budú aj rozvody VZT a zásuvky elektroinštalácie a slaboprúdu oloveným plechom podľa optimalizácie radiačnej ochrany. Zárubne sa zalejú barytovým betónom. Pracovisko cyklotrónu bude navrhnuté zo železobetónových stien na požadovanú hrúbku podľa projektu radiačnej ochrany.

IV.	Stavebné a technické riešenie stavby

Navrhovaný nový objekt INMM Košice je situovaný v areáli Fakultnej nemocnice L.Pasteura Košice. Stavba má zabezpečiť vhodné priestory pre liečbu onkologických pacientov východoslovenského regiónu otvorenými žiaričmi, diagnostiku  predovšetkým onkologických a kardiologických ochorení na úrovni súčasných vedeckých poznatkov podstatným zvýšením dostupnosti vyšetrenia týchto pacientov pozitrónovou emisnou tomografiou (PET). Ďalšou významnou úlohou INMM je zabezpečiť vlastnú výrobu pozitrónových žiaričov pre plynulú prevádzku PET výstavbou vlastného cyklotrónu.
Pracoviská INMM v navrhovanej budove budú po podlažiach rozmiestnené nasledovne: 
- 1.PP - v  jestvujúcom kryte civilnej ochrany bude umiestnená časť skladov, v novostavbe
  vymieracie nádrže, strojovne VZT, rozvodňa, zázemie pre ÚK a prípravu TÚV
- 1.NP - rieši diagnostickú časť a cyklotrón
- 2.NP - rieši lôžkové oddelenie a laboratórnu časť
- 3.NP - rieši kancelárske priestory INMM, šatne zamestnancov a sklady

1.NP – Diagnostická časť 
Diagnostická časť pozostáva zo štyroch vyšetrovní. V dvoch susediacich vyšetrovniach budú umiestnené dve scintilačné SPECT gamakamery, ktoré budú vzájomne prepojené spoločnou miestnosťou ovládača a miestnosťou na vyhodnotenie výsledkov vyšetrení. Pozorovanie pacientov počas vyšetrenia bude zabezpečené pozorovacími oknami z olovnatého skla.
Ďalšia vyšetrovňa je určená pre PET – CT zariadenie, ktoré má samostatný ovládač a popisovňu. Pre potreby tejto vyšetrovne sú určené dve miestnosti na lôžkovú aplikáciu rádiofarmák pred vyšetrením. Tieto miestnosti nadväzujú na aplikačnú miestnosť, v ktorej sa pripravujú rádiofarmaká pre všetky vyšetrovne. Pre budúce využitie je určená rezervná miestnosť pre tretiu kameru.
Čakáreň pacientov je delená na neaktívnu časť a aktívnu časť (pred a po aplikácii rádiofarmák). Sociálne zariadenia pre pacientov v aktívnej časti budú napojené na vymieracie nádrže RA odpadu. Technológia vymierania kontaminovaných vôd a splaškov je rozdelená na dva priestory a to priestor plynotesných vymieracích nádrží s aktívnymi splaškami a čistý priestor s čistením a technológiou neaktívnych splaškov.
Vymieracie nádrže pozostávajú z jednej záchytnej  plynotesnej nerezovej nádrže o pracovnom objeme 5 m3 a z troch vymieracích  plynotesných nerezových nádrží o pracovnom objeme 3m3, z ktorých jedna bude musí byť vždy voľná v zmysle platnej vyhlášky. Ďalšou súčasťou vymieracej nádrže je aj zmiešavacia plynotesná nádrž o pracovnom objeme 5m3.
Odpadové kontaminované vody budú z miesta ich vzniku, t.j. z  prevádzky PET a SPECT, z rádiochemických laboratórií, laboratórií kvality a z lôžkových oddelení privádzané do záchytnej nádrže.  Celkové množstvo odpadových kontaminovaných vôd je 1950 l/deň. Podľa týchto údajov bude operatívne cez automatizovaný systém vyhodnocovaný stav týchto odpadových vôd a následne budú prečerpávané do niektorej z ďalších nádrží. Vo vymieracích nádržiach bude táto voda uskladňovaná dlhodobejšie. Táto doba vymierania je potrebná na vymretie – zníženie rádioaktivity pod stanovenú limitnú hodnotu.  Po jej vymretí bude možné túto prečerpať do nádrže zmiešavacej.
V zmiešavacej nádrži je táto splašková voda znova podrobená kontrole rádioaktivity. Podľa potreby je možné ju zriediť neaktívnymi splaškami zo zásobnej nádrže preplachovanej vody a po zistení a zaznamenaní zbytkovej rádioaktivity sa môže vypustiť do šachty areálovej kanalizácie. V periodických intervaloch budú odoberané vzorky odpadovej a zriedenej  vody, ktoré budú podrobené analýze a zároveň sa tým overí presnosť a spoľahlivosť prístrojov na meranie aktivity.  
Aplikačná miestnosť je prepojená s traktom pre prípravu rádiofarmák. Tu sa bude cez trezor prijímať materiál RFA zvonku, skladovať a triediť pre potreby diagnostickej časti a lôžkového oddelenia. Prevádzka tohto pracoviska musí byť riešená podľa špeciálneho poriadku, schváleného orgánom hygienickej služby. Prevádzka musí byť prístupná len cez personálny filter, v ktorom bude umiestnený stabilný merač kontaminácie a sprchovací box. Celý trakt musí byť zabezpečený VZT zariadením. Použitý kontaminovaný materiál sa skladuje v sklade kontaminovaného odpadu. 
Samostatnú časť 1.NP bude tvoriť cyklotrón s príslušenstvom. Tvoriť ju bude miestnosť, v ktorej bude umiestnený samotný cyklotrón, technická miestnosť, miestnosť pre obsluhu cyklotrónu, miestnosť pre značenie rádiofarmák pozitrónovým žiaričom s vysoko výkonným systémom vzduchotechniky a vysoko špecializovanou technológiou spĺňajúcou kritériá pre výrobu rádiofarmák, ako aj ďalšia miestnosť pre kontrolu kvality vyrobených rádiofarmák. 

2.NP - Lôžkové oddelenie 
Na lôžkovom oddelení nukleárnej medicíny sa vykonáva liečba rádioaktívnymi žiaričmi. Lôžková jednotka je podriadená režimu aplikácie rádioizotopov a rádiofarmák. Je prístupná len cez filter, v ktorom je umiestnený stabilný merač kontaminácie. Lôžkové izby sú doplnené kompletným zázemím, nutným pre túto prevádzku. Aplikácia pacientov sa bude realizovať priamo na izbách. Personál musí prísť do kontaktu s pacientom v minimálnom rozsahu. Pre tento účel budú na lôžkových izbách umiestnené pojazdné ochranné olovené zásteny.
Prevádzka tohto oddelenia musí byť riešená podľa špeciálneho poriadku, schváleného orgánom hygienickej služby. Jedná sa o manipuláciu so stravou (samostatný riad), prádlom a použitým materiálom.

2.NP – Laboratórna časť 
Laboratórna časť je určená pre laboratóriá RIA a laboratóriá molekulárnej medicíny. Pri vstupe na oddelenie je situovaná miestnosť pre príjem a spracovanie vzoriek. Príjem materiálu je umožnený priamo z chodby cez podávacie okno. Vzorky sa spracovávajú v miestnosti odstrediviek, ktorá musí mať samostatné odvetranie cez špeciálne filtre. 
Na umývanie laboratórneho skla je určená samostatná miestnosť, kde sa laboratórne sklo umýva v myčke laboratórneho skla a ručne v drezoch z ušľachtilej ocele. Na sterilizáciu skla je určený parný sterilizátor. 

Časť budovy bude postavená nad jestvujúcim CO krytom, ktorý je monolitický a železobetónový. Jeho všetky vstupy ostanú nezmenené a budú zakomponované do návrhu budovy INMM. Časť priestorov CO krytu bude daná dispozícií  INMM a ostatná časť bude naďalej plniť svoju funkciu  krytu CO.
Z hľadiska statického je stropná konštrukcia na jednotlivých podlažiach navrhnutá ako monolitická železobetónová doska, uložená na monolitických  železobetónových vencoch. Objekt je navrhnutý ako jeden dilatačný celok, vytvorený zo železobetónového monolitického skeletu. Stropné dosky budú navrhnuté podľa vyšpecifikovanej zdravotníckej technológie. Stavba bude založená na základových pásoch. Nad CO krytom bude stavba založená na jestvujúcom železobetónovom strope.
Z hľadiska tepelno - technického bude obvodový plášť navrhnutý z tehál Porotherm hrúbky 450 mm. 
Podľa výpočtov optimalizácie radiačnej ochrany je potrebné chrániť steny, podlahy, stropy, dvere vo vyšetrovniach diagnostickej časti, v trakte pre prípravu a aplikáciu rádiofarmák a v lôžkovej časti barytovou omietkou resp. oloveným plechom. Hrúbku určí projekt radiačnej ochrany. Chránené budú aj rozvody VZT, zásuvky elektroinštalácie a slaboprúdu oloveným plechom podľa optimalizácie radiačnej ochrany. Zárubne sa zalejú barytovým betónom. Pracovisko cyklotrónu bude mať steny železobetónové, hrúbka stien bude stanovená podľa projektu radiačnej ochrany. Každý materiál použitý pri realizácii navrhovanej stavby bude certifikovaný. 

IV.	Predpokladaný rozpočet verejnej práce

	Ocenenie stavebných objektov vychádza zo Zborníka ukazovateľov priemernej rozpočtovej ceny na mernú jednotku objektu budov občianskej výstavby vydaného Unikou Bratislava a z technicko-ekonomických ukazovateľov budov pre občiansku výstavbu, vydaných CENEKON, s. r. o. Bratislava, podľa jednotlivých stavebných objektov na mernú jednotku.
	V celkovej predpokladanej obstarávacej cene plánovanej stavby sú zohľadnené predpokladané cenové nárasty až do obdobia ukončenia stavebných prác v roku 2008 a to v rozsahu priemerného štatisticky vysledovaného rastu cien stavebných prác a dodávok, s použitím indexu medziročného nárastu cien  vo výške 7% , čo predstavuje za dva roky  14% = index 1,14

Členenie nákladov podľa jednotlivých hláv				cena v tis. Sk

Hl. I.	Projektové a prieskumné práce

	Hl. I. spolu								          13 440 

Hl. II. 	Prevádzkové súbory	
	
PS 01	Zdravotnícka technológia	327 500	
PS 02	Vymieracie nádrže	7 900	
PS 03	Elektrická a požiarna signalizácia EPS	140	
PS 04	Poplachový systém narušenia PSN	270	
PS 05	Kamerový systém	500	
PS 06	Informačný a komunikačný systém	2 500	
PS 07	Vzduchotechnika a zdroj chladu	6 200	
PS 08	Meranie a regulácia	1 100	

	Hl. II. spolu								         346 110		
Hl. III. Stavebné objekty

SO 01	Hlavný objekt INMM	118 299	
SO 02	Komunikácie a spevnené plochy	2 000	
SO 03	Prípojka VN	320	
SO 04	Transformačná stanica VN/NN	2 970	
SO 05	Rozvody NN	170	
SO 06	Vonkajšie osvetlenie	270	
SO 07	Prípojka slaboprúdu	140	
SO 08	Vodovodná prípojka	185	
SO 09	Kanalizačné prípojky	165	
SO 10	Vonkajší rozvod ÚK	1 260	
SO 11	Prípojka kyslíka	60	
SO 12	Prekládka kyslíka	260	
SO 13	Prekládka vodovodu	610	
SO 14	Prekládka kanalizácie	155	
SO 15	Prekládka rozvodov NN	140	

	Hl. III. spolu								         127 004

Hl. II.- III. spolu	473 114	

Hl. IV. Stroje a zariadenia

Nie sú obsahom								        0

Hl. V. Umelecké diela

Nie sú obsahom								        0

Hl. VI. Vedľajšie rozpočtové náklady

	Hl. VI. spolu								           12 660

Hl. VII. Ostatné náklady

Nie sú obsahom								        0

Hl. VIII. Rozpočtová rezerva

	pre Hl. II. a III.  7 %

	Hl. VIII. spolu								         	    952 

Hl. II.- VIII. spolu	486 726	

Hl. XI. Náklady uhrádzané z prevádzk. prostriedkov

	Hl. XI. spolu								    	 6 400 

Hl. I.- XI. spolu	506 566	

	DPH  19 %								          96 248

Hl. I.- XI. spolu s DPH	602 814	

	Predkladaný materiál bol spracovaný na základe stavebného zámeru, ktorý vypracoval projektovou a inžinierskou kanceláriou Grafia v októbri 2005.
	Výber zhotoviteľa projektovej dokumentácie a zhotoviteľa stavby bude obstarávateľ zabezpečovať v súlade s ustanoveniami zákona NR SR č. 523 /2003 Z. z. o verejnom obstarávaní a o zmene zákona č. 575/2001 Z. z. o organizácii ústrednej štátnej správy v znení neskorších predpisov.